DA Den Europæiske Unions Tidende C 119/19

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 119/10

Denne offentliggørelse giver ret til at gøre indsigelse mod ansøgningen om ændring, jf. artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»SPECK ALTO ADIGE«/»SÜDTIROLER MARKENSPECK«/»SÜDTIROLER SPECK«

EF-Nr.: IT-PGI-0417-0327-06.11.2008

BGB ( X ) BOB ( )

1. Afsnit i varespecifikationen, som berøres af ændringen:

— Produktets betegnelse — Varebeskrivelse —  Geografisk område —  Bevis for oprindelse — Produktionsmetode —  Tilknytning — Mærkning — Krav i nationale bestemmelser: —  Andet

2. Type ændring(er):

—  Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Produktets betegnelse:

Det har vist sig at være nødvendigt at ændre den italienske version af den registrerede betegnelse »Speck dell’Alto Adige« til »Speck Alto Adige«, for at betegnelsen stemmer overens med den betegnelse, der længe er anvendt i praksis og i handelssammenhæng, og for at tilpasse betegnelsen, så den modsvarer den tyske betegnelse, der er uden præposition.

3.2. Varebeskrivelse:

Det endelige produkts kemiske, fysisk-kemiske, mikrobiologiske og organoleptiske egenskaber beskrives mere nøjagtigt og udførligt. Ændringerne består kun i præciseringer, der skal sikre en mere udtømmende og klarere tekst, så grundlaget for udførelsen af kontrollen af, at kravene til produktets totale kvalitet er overholdt, er klart og fuldstændig.

3.3. Produktionsmetode:

En omfattende og detaljeret beskrivelse af den råvare, som anvendes til fremstilling af produktet med den beskyttede geografiske betegnelse »Speck Alto Adige«, har vist sig at være nødvendig for at sikre større gennemsigtighed, hvad angår det kød, der anvendes til fremstillingen af produkter med denne betegnelse. For at sikre, at forbrugerne kan genkende »Speck Alto Adige«, forsynes produktet med et brændemærke ved afslutningen af lagringsfasen. Brændemærket indeholder en alfanumerisk kode til identifikation af producenten, der har mærket produktet. Det anbringes ved lagringsperiodens afslutning på sværen på det hele produkt mindst fire gange.

Hvad angår forarbejdningsfasen, præciseres indholdet af udtrykket »traditionel metode«, som forekommer i den registrerede varespecifikation. Denne ændring var nødvendig for at undgå, at denne traditionelle fremstillingsmetode med tiden går i glemmebogen.

3.4. Mærkning:

Det var nødvendigt med en omfattende og udførlig regulering af mærkningen, som bl.a. omfatter anvendelse af supplerende oplysninger om den traditionelle produktkvalitet, når sådanne oplysninger ikke anvendes i sammenhæng med logoet. Disse traditionelle oplysninger har siden 1978 været forankret i provinsens lovgivning for at beskrive produktets fremstillingsmåde og råvare for at gøre den mere forståelig og tilgængelig med henvisning til visse aspekter, som angår produktets oprindelse. Dermed blev visse særlige fremstillingsteknikker, som traditionelt forbindes med produktet, indført i den lokale terminologi for at dokumentere særlige kendetegn ved fremstillingsprocessen. Der er således ikke tale om ændringer eller væsentlige bestanddele af selve betegnelsen, men karakteristiske egenskaber, der længe er blevet anvendt til at beskrive særlige træk ved produktionen.

Det er på denne baggrund, at det er tilladt på etiketten at angive den supplerende oplysning »Bauernspeck« for spæk med den beskyttede geografiske betegnelse »Speck Alto Adige«, »Südtiroler Markenspeck« og »Südtiroler Speck«, som fremstilles af skinker fra svin, som er opdrættet og slagtet i Alto Adige. Begrebet »Bauernspeck« tilfører en supplerende oplysning om produktet og angår aspekter vedrørende den historiske oprindelse af fremstillingen af »Speck Alto Adige« og produktets oprindelige tilknytning til området.

Oplysningen »prodotto di montagna« (bjergprodukt) skal endvidere tilføjes, når produktionen finder sted i områder beliggende 600 meter over havets overflade, som geografisk klassificeres som bjergområder.

3.5. Krav i de nationale bestemmelser:

Artikel 7 vedrørende kontrol er blevet omformuleret, så alle henvisninger til tidligere gældende bestemmelser og procedurer inden udstedelsen af forordning (EØF) nr. 2081/92, som er udgået i forhold til de nugældende forbindelser, er blevet fjernet.

ENHEDSDOKUMENT

RÅDETS FORORDNING (EF) Nr. 510/2006

»SPECK ALTO ADIGE«/»SÜDTIROLER MARKENSPECK«/»SÜDTIROLER SPECK«

EF-Nr.: IT-PGI-0417-0327-06.11.2008

BGB ( X ) BOB ( )

1. Produktets navn:

»Speck Alto Adige«/»Südtiroler Markenspeck«/»Südtiroler Speck«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.2 — Kødprodukter

3.2. Beskrivelse af produktet med betegnelsen »Speck Alto Adige«/»Südtiroler Markenspeck«/»Südtiroler Speck«

»Speck Alto Adige« (italiensk betegnelse), »Südtiroler Markenspeck« og »Südtiroler Speck« (tyske betegnelser) fremstilles af det udbenede lårstykke af svin, er moderat saltet og krydret og koldrøget i særlige indrettede rum ved en temperatur på højst 20 °C. Produktet, som er lagret i overensstemmelse med lokal sædvane og tradition, har særlige organoleptiske egenskaber.

Ved markedsføringen har produktet med betegnelsen »Speck Alto Adige«/»Südtiroler Markenspeck«/»Südtiroler Speck« en brun farve på ydersiden, og ved udskæring er det rødt med rosahvide partier. Lugten er røget, aromatisk og behagelig, smagen karakteristisk og kraftig. De karakteristiske kemiske, kemisk-fysiske og mikrobiologiske egenskaber er følgende:

Proteinindhold: mindst 20 %

Forhold vand/protein: højst 2,0

Forhold fedt/protein: højst 1,5

Natriumchlorid: højst 5 %

Kaliumnitrat: højst 150 mg/kg

Natriumnitrit: højst 50 mg/kg.

Indhold af mesofile bakterier i henhold til ISO-standard 4833 (2003)

Mælkesyrebakterier: højst 1 × 108 kolonidannende enheder/gram (CFU/gram).

3.3. Råvarer (kun for forarbejdede produkter):

Før de hele bagpartier, som anvendes til fremstilling af »Speck Alto Adige«/»Südtiroler Markenspeck«/»Südtiroler Speck«, udbenes, skal de veje mindst 10,5 kg. De udbenede og udskårede bagpartier (også kaldet »baffe«) skal veje mindst 5,2 kg. Kødet skal ved leveringen have en kernetemperatur på mellem 0 °C og 4 °C.

3.4. Foder (kun for produkter af animalsk oprindelse):

—

3.5. Specifikke etaper af produktionen, der skal finde sted inden for det afgrænsede geografiske område:

»Speck Alto Adige IGP«, »Südtiroler Markenspeck g.g.A.« eller »Südtiroler Speck g.g.A.« skal være bearbejdet ifølge den traditionelle metode med eller uden inderlår, saltes og tørkrydres, ryges og lagres ved en temperatur på højst 20 °C, modnes ved rumtemperatur på mellem 10 °C og 15 °C ved en luftfugtighed på mellem 60 % og 90 %.

3.6. Særlige regler vedrørende udskæring, rivning eller emballering osv.:

»Speck Alto Adige«/»Südtiroler Markenspeck«/»Südtiroler Speck« kan afsættes i løsvægt eller hel, tilskåret eller udskåret vakuumpakket eller pakket i beskyttende atmosfære.

Tilskæring, udskæring og pakning af »Speck Alto Adige«/»Südtiroler Markenspeck«/»Südtiroler Speck« skal udelukkende foregå inden for det i punkt 4 nævnte produktionsområde. Derved har den endelige forbruger garanti for, at den karakteristiske smagsprofil og den fine duft bibeholdes.

3.7. Specifikke mærkningsregler:

Betegnelsen »Speck Alto Adige«/»Südtiroler Markenspeck«/»Südtiroler Speck« skal være anbragt på det markedsførte produkt og være efterfulgt af teksten »indicazione geografica protetta«, dvs. beskyttet geografisk betegnelse, og af forkortelsen IGP, dvs. BGB. Den beskyttede geografiske betegnelse »Speck Alto Adige«/»Südtiroler Markenspeck«/»Südtiroler Speck« skal ikke oversættes til andre sprog. Betegnelsen skal være anbragt på etiketten med tydelige og ikke sletbare bogstaver og være klart adskilt fra alle øvrige oplysninger på etiketten samt efterfølges af betegnelse »Indicazione Geografica Protetta« og forkortelsen »IGP«, som skal oversættes til sproget i det land, hvor produktet afsættes. Hver etiket skal være forsynet med logoet for den beskyttede oprindelsesbetegnelse »Speck Alto Adige«/»Südtiroler Markenspeck«/»Südtiroler Speck«.

Det er endvidere tilladt at bruge den supplerende oplysning »prodotti di montagna« (bjergprodukt), når produktionen finder sted i områder, som er beliggende 600 meter over havets overflade og således geografisk klassificeres som bjergområder.

4. Præcis afgrænsning af det geografiske område:

Forarbejdning og tilvirkning af skinkerne foregår udelukkende af foretagender, der er beliggende i den selvstyrende provins Bolzano-Alto Adige.

5. Tilknytning til det geografiske område:

5.1. Det geografiske områdes egenart:

Produktionsområdet for den beskyttede geografiske betegnelse »Speck Alto Adige IGP«, »Südtiroler Markenspeck« eller »Südtiroler Speck« består udelukkende af bjergområder. I området hersker på grund af de luftstrømme og skiftende vinde, der blæser mellem de talrige alpedale, et ret tørt klima med over 300 soldage om året.

Dette grænseområde har altid været et sted, hvor de to kulturer, middelhavskulturen og den centraleuropæiske kultur, mødes, og det har skabt gunstige vilkår for fremkomsten af en meget speciel særlig teknik til konservering af svinekød, som kombinerer den centraleuropæiske røgning med Middelhavsområdets modning.

5.2. Produktets egenart:

»Speck Alto Adige«/»Südtiroler Markenspeck«/»Südtiroler Speck« fremstilles til forskel fra skinker fra Po-området af udbenet, åbnet og flad, røget og lagret svineskinke. Af udseende er produktet kendetegnet ved sit brune ydre, som skyldes røgningen. Ved tilskæring er den magre del rødlig, og fedtdelen er hvid med en let rosa tone. Den behagelige aroma, som kendetegner »Speck Alto Adige«/»Südtiroler Markenspeck«/»Südtiroler Speck«, er typisk for lagret kød og er markeret ved at være let røget. Kødet har en markant, ikke salt smag.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Årsagssammenhængen mellem »Speck Alto Adige«/»Südtiroler Markenspeck«/»Südtiroler Speck« og dens produktionsområde ligger først og fremmest i de særlige mikroklimatiske forhold, som den selvstyrende historisk-kulturelle enklave Sydtyrol har udnyttet. Dette grænseområde har altid været et historisk, etnisk, økonomisk og kulturelt gennemgangsområde mellem Nordeuropa og de sydlige Alper og har derfor været modtagelig over for indflydelse fra begge områder. På grund af de luftstrømme og vinde, der kommer fra de sydlige og nordlige bjergsider og gennemstrømmer Alto Adige og mødes i dalene, er klimaet særlig velegnet til modning af »Speck Alto Adige«/»Südtiroler Markenspeck«/»Südtiroler Speck«. Disse betingelser har fremmet cementeringen af denne kødforarbejdningsmetode, der har sin oprindelse i landbrugsbedrifternes alpine tradition. Konserveringsteknikken kombinerer den nordiske tradition for massiv røgning og traditionen for saltning fra Po-regionen med en langsom tørring under naturlige forhold. Resultatet er blevet et produkt med en meget velafbalanceret smag, som er mildere end de stærkt røgede skinker fra Nordeuropa og kraftigere end de sødlige skinker fra Middelhavsområdet. Det er et produkt, som til perfektion er modnet og beriget med stedets dufte og essenser optaget fra såvel luften, der cirkulerer rundt under lagringen, som fra blandingen af krydderier, som anvendes i de første faser af forarbejdningen. Det er også disse forhold, der gør, at den anseelse, som »Speck Alto Adige«/»Südtiroler Markenspeck«/»Südtiroler Speck« nyder, betegner et produkt, som er karakteristisk for oprindelsesområdet.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

De italienske myndigheder har indledt den nationale indsigelsesprocedure ved at offentliggøre forslaget om ændring af den beskyttede geografiske betegnelse »Speck Alto Adige«/»Südtiroler Markenspeck«/»Südtiroler Speck«.

Den konsoliderede udgave af produktionsbestemmelserne findes på webstedet:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller

direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.